[pic] | KOMISIJA EVROPSKIH SKUPNOSTI |

Bruselj, 2.7.2008

COM(2008) 421 konč.

SPOROČILO KOMISIJE EVROPSKEMU PARLAMENTU IN SVETU

Solidarnost v času sprememb: Evropski sklad za prilagoditev globalizaciji (ESPG) v letu 2007 - pregled in obeti

SPOROČILO KOMISIJE EVROPSKEMU PARLAMENTU IN SVETU

Solidarnost v času sprememb: Evropski sklad za prilagoditev globalizaciji (ESPG) v letu 2007[1] - pregled in obeti

ESPG po enem letu

Ena osrednjih tem Prenovljene socialne agende[2] je, kako se na prilagodljiv in verodostojen način odzvati na spremembe, ki jih prinaša globalizacija. Del tega odziva vključuje med drugim izražanje solidarnosti s tistimi, ki jih je prizadela globalizacija. Evropski sklad za prilagoditev globalizaciji (ESPG) je bil zasnovan kot eden od načinov za izkazovanje solidarnosti – kot pomoč delavcem, ki so zaradi globalizacije postali presežni, da bi hitreje prišli do zaposlitve. ESPG je začel delovati 1. januarja 2007 po sprejetju Uredbe (ES) št. 1927/2006 Evropskega parlamenta in Sveta dne 20. decembra 2006.

To sporočilo vsebuje pregled delovanja ESPG po enem letu in predloge za takojšnje in dolgoročno izboljšanje njegove učinkovitosti.

Pomoč delavcem, da se prilagodijo spremembam

ESPG je v letu 2007 prejel deset vlog, katerih cilj je bil pomagati 11 339 delavcem. Komisija je do konca leta 2007 odobrila štiri vloge, potem ko je proračunski organ EU sprostil potrebna sredstva; pet jih še proučuje, ena pa je umaknjena (in bo ponovno vložena v začetku leta 2008 po nekaterih tehničnih prilagoditvah). ESPG je odobril pomoč v višini 18,6 milijona EUR ali 3,7 % največjega dovoljenega zneska po Medinstitucionalnem sporazumu o proračunski disciplini in dobrem finančnem poslovodenju[3]. Sredstva so bila porabljena za aktivne ukrepe na trgu dela za 5 113 zadevnih delavcev. Podrobnosti glede vlog za leto 2007 in sprejetih odločitev ter financiranih ukrepov so navedene v prilogi k temu poročilu.

Največja letna vsota 500 milijonov EUR letno ni ciljna poraba. Vključena je v proračunsko rezervo in je zagotovilo za ustrezno financiranje, če bi v določenem letu prišlo do obsežnega prestrukturiranja. Odobritve za prevzem obveznosti, ki so potrebne za posamezno pomoč, se po odobritvi proračunskega organa na predlog Komisije sprostijo s transferji v proračunsko vrstico ESPG.

Kljub temu je bila poraba sredstev omejena. Za to obstajajo različni razlogi. Delno je to posledica ugodnih gospodarskih razmer v letu 2007. Razumljivo je, da države članice niso prosile za pomoč v obdobju, ko je trg dela dobro deloval. Omejena poraba pa lahko tudi odraža negotovost držav članic glede upravičenosti do financiranja. Čeprav lahko ESPG posreduje takoj, ko delavci postanejo presežni, si države članice niso upale zaprositi za sredstva ESPG takoj prvi dan krize zaradi presežnih delavcev, saj niso bile prepričane, ali bodo njihove vloge odobrene. Torej obstajajo možnosti za izboljšanje učinkovitosti ESPG.

Izboljšanje sedanjega delovanja ESPG

Za izboljšanje delovanja ESPG se lahko takoj sprejmejo naslednji ukrepi:

- Poenostavitev postopkov: Komisija bo poenostavila postopke, da bo državam članicam hitreje in bolj jasno odgovorila glede upravičenosti njihovih vlog.[4] Poleg tega bo razširjala podrobne informacije o prejšnjih uspešnih in neuspešnih primerih, da bi državam članicam pomagala oceniti merila, ki jih pri odločanju uporabljajo institucije EU. Komisija bo proučila načine za pospešitev obravnave prošenj, racionalizirala svoje interne postopke, obenem pa ohranila visoko kakovost analiziranja.

- Spodbujanje izmenjave izkušenj in dobrih praks, vključno s temeljito preizkušenimi metodologijami prek ESS, zlasti s pobudo Skupnosti EQUAL. To lahko zmanjša zamude v državah članicah pri načrtovanju ustreznih ukrepov v času večjih kriz zaradi presežnih delavcev. Priporočljiv je na primer pristop, ki ga je uporabila Portugalska, kjer je bil z ministrskim odlokom sprejet sklop ukrepov, ki jih je mogoče takoj uporabiti v značilnih primerih ESPG.

- Povečanje dejavnosti ozaveščanja za večjo prepoznavnost Sklada.

Pogled v prihodnost – prilagajanje Uredbe o ESPG

Komisija na podlagi izkušenj in za okrepitev vpliva ESPG na odpiranje delovnih mest, izobraževanje in možnosti za evropske delavce, dejavno proučuje načine, kako bi Sklad lahko v okviru sedanjega proračuna postal bolj uspešen.

Uredba ESPG (v členu 20) dejansko predvideva, da Komisija lahko na podlagi prvega letnega poročila Evropskemu parlamentu in Svetu lahko predlaga pregled Uredbe.

Pokrivanje presežkov ni neposredna posledica spremenjenih vzorcev trgovanja:

ESPG se osredotoča na presežke, ki so jih povzročile strukturne spremembe globalnih vzorcev trgovanja. Globalizacija lahko deluje tudi prek drugih oblik strukturnih sprememb. Te spremembe vključujejo večji napredek v tehnologiji proizvodnje in proizvodov; spremembe v organizaciji proizvodnje (kot je na primer oddajanje del podizvajalcem) ter dostop do surovin in njihovo ceno ter druge vložke. To je zlasti razvidno iz nedavnih zvišanj cen nafte in njihovega učinka na sektorje, v katerih gorivo predstavlja velik strošek. Te velike in hitre spremembe lahko privedejo do presežkov, ki jih ni mogoče zajeti z obstoječo uredbo. Komisija bo proučila te globalizacijske dejavnike, da ugotovi, ali bi jih lahko uporabila za spodbujanje podpore ESPG.

Razširitev področja uporabe ESPG na primere manjših presežkov:

Splošna zahteva po najmanj 1 000 presežnih delavcih se lahko zmanjša, kar bo državam članicam omogočilo večjo prilagodljivost pri oddaji vlog, vključno za MSP in izolirane trge dela[5]. Komisija proučuje vpliv zmanjšanja tega praga na število upravičenih oseb in proračun. Možna alternativa znižanju obstoječega praga bi lahko bila vključitev ne samo presežnih delavcev pri dobaviteljih in proizvajalcih na nižji ravni znotraj osrednjega zadevnega podjetja, ampak tudi presežnih delavcev v drugih podjetjih na zadevnem geografskem področju.

Podaljšanje trajanja pomoči ESPG:

Ker v obdobju trajanja pomoči ESPG ne najdejo zaposlitve vsi delavci, ki izgubijo delo, obstaja potreba po dolgoročnejši pomoči. Razmisliti je treba o obdobju za uporabo sredstev ESPG, ki bo daljše od 12 mesecev, kakor je določeno v sedanji uredbi. Proučujejo se tudi druge možnosti, kot so uporaba sredstev ESPG za spodbujanje mobilnosti delavcev med državami članicami. Razmisliti bi bilo dobro tudi o tem, da bi se omejena količina sredstev namenila analizi in predvidevanju sprememb zaradi globalizacije.

Sklep

Komisija poziva Evropski parlament in Svet, da upoštevata pozitiven vpliv ESPG v prvem letu njegovega delovanja. Komisija bo poenostavila postopke, spodbudila izmenjavo dobrih praks in okrepila spodbujanje ozaveščenosti o ESPG. Ocenila bo izvedljivost spreminjanja Uredbe in pred izdajo naslednjega letnega poročila poslala ustrezne predloge v zvezi s tem.

PRILOGA

1. Vloge, prejete leta 2007

Preglednica 1: Vloge, prejete leta 2007

Od 10 vlog za pomoč, naslovljenih na ESPG v letu 2007, so bile štiri odobrene do konca leta, pet se jih še proučuje, ena pa je bila umaknjena (in bo ponovno vložena v začetku leta 2008 po nekaterih tehničnih prilagoditvah).

V letu 2007 ni bila zavrnjena nobena vloga, niti zaradi neupravičenosti niti zaradi pomanjkanja proračunskih sredstev.

Podrobnosti o vseh vlogah so na voljo na spletni strani Komisije:

http://ec.europa.eu/employment_social/egf/prošnje07_en.html

Vloge ESPG v letu 2007 po državah članicah:

Sedem držav članic je prosilo za prispevek iz sredstev ESPG, vključno z Italijo za tekstilni sektor v treh ločenih regijah ter Francijo za dva ločena primera presežkov. Vloga iz Španije je bila umaknjena in naknadno spet vložena v letu 2008.

Vloge ESPG v letu 2007 po zneskih zaprošenih sredstev:

Država članica sama izbere znesek zaprošene pomoči, ki je med drugim odvisen od obsega presežkov, na katere se vloga nanaša. Ne obstaja priporočeni ali najvišji znesek. Zaprošeni zneski se gibljejo od 681 207 EUR v vlogi Malte (ESPG/2007/008) do 14 660 750 EUR v vlogi Italije v zvezi s tekstilnim sektorjem v Lombardiji (ESPG/2007/007).

Vloge ESPG v letu 2007 po številu delavcev, ki potrebujejo pomoč:

Čeprav je ESPG prvenstveno namenjen pomoči v primerih velikega števila presežnih delavcev, lahko države članice vložijo vloge tudi v zvezi z majhnimi trgi dela ali izrednimi okoliščinami. Poleg tega se lahko država članica odloči, da bo pomoč usmerila samo na nekatere presežne delavce, če meni, da imajo ti velike težave z ohranitvijo zaposlitve. Večina prošenj (5 od 9) zadeva več kot 1 000 delavcev, drugi dve, ki zadevata „majhne trge dela“, pa sta namenjeni manjšemu številu; v primeru dveh prispevkov, odobrenih Franciji (ESPG/2007/001 in ESPG/2007/002), je država članica pomoč namenila izrecno podskupini prizadetih delavcev, katerih delodajalec je bankrotiral.

Vloge ESPG v letu 2007 po zaprošenih zneskih prispevka na delavca (v eurih):

Države članice same izberejo paket prilagojenih storitev, ki jih predlagajo za financiranje. Zaprošeni znesek na prizadetega delavca se torej lahko spreminja glede na obseg presežnih delavcev, stanje na trgu dela v prizadeti regiji, posamezne okoliščine prizadetih delavcev ali celo splošne cenovne strukture v državi članici ali zadevni regiji. V praksi so se predlagani zneski na delavca zelo spreminjali, od samo približno 1 000 EUR v primeru Malte (ESPG/2007/008) do več kot 11 000 EUR v primeru italijanske vloge za tekstilni sektor na Sardiniji. Na splošno je predlagana pomoč na delavca višja v regijah ali sektorjih, v katerih se delavci spopadajo s posebnimi težavami na trgu dela ali kjer so stroški višji od povprečja EU.

Vloge ESPG v letu 2007 po merilih za pomoč:

ESPG odobrava vloge, ki upoštevajo enega od treh meril iz člena 2 Uredbe (ES) št. 1927/2006. Vlogo se lahko odda, če velike strukturne spremembe v svetovnih trgovinskih tokovih privedejo do hudih gospodarskih motenj, predvsem do bistvenega povečanja uvoza v EU ali hitrega padca tržnega deleža EU v nekem sektorju ali preselitve v tretje države, kar povzroči:

(a) vsaj 1 000 presežnih delavcev v obdobju 4 mesecev v podjetju v državi članici, vključno z delavci, ki postanejo presežni pri dobaviteljih ali proizvajalcih na nižji stopnji, ali

(b) vsaj 1 000 presežnih delavcev v obdobju 9 mesecev, zlasti v majhnih ali srednje velikih podjetjih, v sektorju NACE 2 v eni regiji ali dveh sosednjih regijah na ravni NUTS II.

Tri vloge, prejete v letu 2007, so navajale merila člena 2(a). Druge štiri pa so navajale merila člena 2(b).

Poleg tega je mogoče prispevek ESPG dodeliti tudi ob upoštevanju majhnega obsega nekaterih trgov dela EU ali drugih neopredeljenih izrednih okoliščin;

(c) na majhnih trgih dela ali v izrednih okoliščinah, ki jih morajo zadevne države članice ustrezno utemeljiti, tudi če pogoji iz pododstavkov (a) in (b) niso v celoti izpolnjeni, kadar presežek delavcev resno vpliva na zaposlovanje in lokalno gospodarstvo.

Dve vlogi, prejeti v letu 2007, sta navajali merila člena 2(c).

2. Prispevki, odobreni v letu 2007

Ko je proračunski organ sprostil potrebna sredstva, je Komisija sklenila odobriti finančne prispevke iz Sklada v naslednjih štirih primerih:

Preglednica 2: Prispevki, ki jih je odobrila Komisija v letu 2007

ESPG/2007/002 | Francija | Dobavitelji za Renault | 1 258 030 | 2007/726/ES z dne 23.10.2007 (UL L 294, 13.11.2007, str. 21) | C (2007) 6149 z dne 4.12.200 |

ESPG/2007/003 | Nemčija | BenQ | 12 766 150 | 2008/30/ES z dne 18.12.2007 (UL L 6, 10.1.2008, str. 9) | C (2007) 6747 z dne 18.12.2007 |

ESPG/2007/004 | Finska | Perlos | 2 028 538 | 2008/30/ES z dne 18.12.2007 (UL L 6, 10.1.2008, str. 9) | C (2007) 6742 z dne 18.12.2007 |

Skupaj | 18 610 968 |

Proračunski organ ni zavrnil nobenega predloga, ki mu ga je poslala Komisija za financiranje iz ESPG in na noben način ni spreminjal predlogov, ki mu jih je poslala Komisija.

3. Financirani ukrepi

Uredba ESPG omejuje Sklad samo na financiranje ukrepov aktivne politike trga dela (APTD), ki so sestavni del paketa prilagojenih storitev, namenjenih ponovni vključitvi presežnih delavcev na trg dela. Poleg tega se lahko iz ESPG financirajo dejavnosti tehnične pomoči, ki jih izvaja država članica za lažjo pripravo, upravljanje, širjenje informacij in obveščanje javnosti ter nadzor prispevkov.

Spodnja tabela prikazuje členitev ocenjenih stroškov predlaganih ukrepov pri štirih pomočeh ESPG, odobrenih v letu 2007, skupaj z njihovimi podpornimi dejavnostmi tehnične pomoči.

Preglednica 3: Izdatki za posebne ukrepe aktivne politike trga dela

Eurostatova razvrstitev pomoči politike na področju trga dela (PTD) | Znesek ESPG (v eurih) | % celote |

Storitve na PTD |

1 | Pomoč pri iskanju zaposlitve |

1.1.2 | Posamezne storitve vodenja primerov | 306 623 | 1,6 % |

Ukrepi na PTD |

2 | Usposabljanje za trg dela |

2.1 | Institucionalno usposabljanje | 2 715 632 | 14,6 % |

Dodatki za usposabljanje/iskanje zaposlitve | 13 476 688 | 72,4 % |

4 | Spodbude za zaposlovanje |

4.1 | Spodbude za najemanje delovne sile | 821 050 | 4,4 % |

4.2 | Spodbude za ohranitev delovnih mest | 325 000 | 1,7 % |

7 | Spodbude za ustanavljanje podjetij | 326 475 | 1,8 % |

Tehnična pomoč (člen 3 Uredbe 1927/2006) | 639 500 | 3,4 % |

Skupaj | 18 610 968 | 100 % |

Ukrepov, ki niso prikazani v tabeli, države članice niso predlagale v 4 pomočeh ESPG, ki so bile odobrene v letu 2007.

4. Profil delavcev, ki koristijo pomoč iz ESPG

Pomoč iz ESGP je skupaj prejelo 5 113 delavcev v okviru štirih prispevkov, odobrenih v letu 2007. Ti delavci so razpršeni po številnih regijah Francije, Nemčije in Finske.

Preglednica 4: Profil delavcev, ki so koristili pomoč iz ESPG v letu 2007

od tega: ženske | 41 | 155 | 797 | 302 | 1 295 |

% | 15 % | 25 % | 24 % | 33 % | 25 % |

od tega: nedržavljani EU | 0 | 5 | 91 | 0 | 96 |

od tega stari med: |

15–24 | 2 | 15 | 34 | 91 | 142 |

25–54 | 236 | 553 | 3 149 | 787 | 4 725 |

55–64 | 29 | 60 | 121 | 37 | 247 |

65+ | 0 | 0 | 0 | 0 | 0 |

od tega osebe z dolgotrajnimi zdravstvenimi težavami ali posebnimi potrebami | 4 | 49 | n/a | 50 | 103 |

5. Skladnost z ukrepi, financiranimi iz strukturnih skladov, predvsem EES

Iz sklada ESPG se financirajo samo ukrepi aktivne politike trga dela in ga, kot EES, ni mogoče porabiti za ukrepe pasivne socialne zaščite. Vendar, medtem ko so strukturni skladi sestavljeni iz večletnih programov za podporo strateških, dolgoročnih ciljev – predvsem priprave ter upravljanja sprememb in prestrukturiranja, z dejavnostmi, kot so vseživljenjsko učenje – je ESPG odgovor na posebno, večjo krizo. Njegovi ukrepi so podobni ukrepom EES, vendar ESPG zagotavlja enkratno, časovno omejeno individualno pomoč, neposredno namenjeno delavcem, ki so zaradi spremembe trgovinskih vzorcev postali presežna delovna sila. Države članice lahko začnejo izvajati ukrepe v okviru ESPG takoj, ko izvejo za velik presežek delovne sile, torej jim v ta namen ni treba spreminjati obstoječega programa strukturnega sklada.

Države članice se kljub temu spodbuja, da obdobje izvajanja prispevkov ESPG (12 mesecev od datuma vloge) uporabijo za oceno dolgoročnih potreb, ki jih je povzročil presežek delavcev in po potrebi spremenijo programe EES.

Vsi vlagatelji morajo v postopku oddaje vloge za sredstva ESPG opisati, kako nameravajo spodbujati skladnost ukrepov ESPG z ukrepi iz strukturnih skladov.

6. Doseženi rezultati

Leto 2007 je bilo prvo leto izvajanja ESPG. Glavni vir informacij o rezultatih, ki jih je dosegel ESPG, bo končno poročilo, ki ga bo predstavila država članica po zaključku obdobja, določenega za uporabo prispevka, kar je dvanajst mesecev od datuma vloge. To končno poročilo morajo države članice predložiti najpozneje v šestih mesecih po končanem obdobju uporabe prispevka. V letu 2007 ni zapadlo nobeno končno poročilo v zvezi s prispevki, odobrenimi v letu 2007, zato Komisija še nima podrobnih informacij o doseženih rezultatih.

Preglednica 5: Časovni razpored poročanja o prispevkih, odobrenih v letu 2007

2 | 23. 3. 2007 | Francija | 23. 10. 2007 | 22. 3. 2008 | 22. 9. 2008 |

3 | 27. 6. 2007 | Nemčija | 18. 12. 2007 | 26. 6. 2008 | 26. 12. 2008 |

4 | 18. 7. 2007 | Finska | 18. 12. 2007 | 17. 7. 2008 | 17. 1. 2009 |

Komisija bo zaključila finančni prispevek najpozneje šest mesecev po prejemu vseh informacij, potrebnih za končno poročilo.

7. Dejavnosti tehnične pomoči, ki jih izvaja Evropska komisija

Informacije in obveščanje javnosti

Uredba (ES) št. 1927/2006 (člen 9) določa odgovornost Komisije, da:

„vzpostavi spletno stran v vseh jezikih Skupnosti z informacijami o ESPG, navodili za predložitev vlog ter posodobljenimi podatki o odobrenih in zavrnjenih vlogah, pri čemer je poudarjena vloga proračunskega organa.“

Spletna stran

Spletna stran (http://ec.europa.eu/egf) deluje od marca 2007 in vsebuje razdelke o osnovnih vprašanjih in odgovorih o ESPG, novice, ključne dokumente, vloge, knjižnico z ustreznimi poročili in povezavami ter podrobnosti o odgovornih organih ESPG v državah članicah. Spletna stran se je redno posodabljala in nadgrajevala z dodajanjem dokumentov v različnih jezikih, takoj ko so bili na voljo.

Video o ESPG

Leta 2007 je Komisija izdala video o ESPG za medije in druge zainteresirane strani. Devetminutni video prikazuje dejavnosti francoskega in finskega ESPG in si ga je možno ogledati na naslovu:

http://ec.europa.eu/avstoritve/video/video_prod_en.cfm?type=detail&prodid=4097

Zgibanka

Leta 2007 je Komisija izdala zgibanko o ESPG v 22 jezikih (vsi uradni jeziki, razen irskega). Ta zgibanka je na voljo v omejenih količinah v papirnati obliki, vendar je dostopna tudi brezplačno na spletni strani ESPG Komisije:

http://ec.europa.eu/employment_social/egf/docs/egf_leaflet_en.pdf(za druge jezike se „en“ lahko nadomesti z ustrezno dvočrkovno oznako).

Dejavnosti revizije in nadzora

Komisija v letu 2007 ni izvedla nobene posebne revizije ali nadzora ESPG.

Ocena Uredba ESPG ne predvideva ocene ESPG do 31. decembra 2011. Komisija je že sprejela ukrepe, s katerimi bo zagotovila, da bodo države članice zbrale ustrezne informacije od začetka ESPG.

Sestanki z nacionalnimi organi

V začetku leta 2007 je Komisija vzpostavila mrežo kontaktnih točk v državah članicah, da bi jim pomagala pri pripravi morebitnih vlog in pri izvajanju Sklada. Mreža je uradno registrirana kot „Strokovna skupina kontaktnih oseb Evropskega sklada za prilagajanje globalizaciji“, ali na kratko „Kontaktne osebe ESPG“ (šifra E02100).

Komisija redno obvešča člane skupine o Skladu in jih vabi na sestanke za izmenjavo izkušenj in informacij. Člani skupine so uradniki na ministrstvih v državah članicah, ki so odgovorni, ali pa bodo predvidoma postali odgovorni za uporabo ali izvajanje prispevkov iz ESPG.

V letu 2007 sta bila organizirana dva sestanka skupine v Bruslju, in sicer 1. marca in 9. oktobra.

8. Finančno poročilo

Prispevana sredstva

Po Medinstitucionalnem sporazumu z dne 17. maja 2006 ESPG ne sme presegati najvišjega letnega zneska v višini 500 milijonov EUR (cene iz leta 2006), ki se lahko črpa iz neporabljenih sredstev v okviru katere koli razlike do skupne zgornje meje odhodkov iz prejšnjega leta in/ali iz zapadlih sredstev za prevzem obveznosti iz prejšnjih dveh let, razen tistih, povezanih z razdelkom 1B finančnega okvira. Poleg tega mora na podlagi člena 12.6 Uredbe (ES) št. 1927/2006 na dan 1. septembra vsakega leta ostati na voljo najmanj četrtina najvišjega letnega zneska za pokrivanje potreb, ki se pojavijo do konca leta.

V letu 2007 je proračunski organ odobril štiri prispevke ESPG (glej tabelo 2).

Sredstva, ki jih je odobril proračunski organ, predstavljajo 3,72 % najvišjega letnega zneska. Do 1. septembra 2007 ni bil odobren noben prispevek, torej je celotni znesek ostal na voljo za pokrivanje potreb, ki so se pojavile do konca leta.

Povračila

V letu 2007 niso bila izplačana nikakršna povračila.

Izdatki za tehnično pomoč

V letu 2007 ni bilo izdatkov na podlagi določb o tehnični pomoči po členu 8 Uredbe (ES) št. 1927/2006, saj ustrezna proračunska vrstica še ni bila vzpostavljena.

Nepravilnosti, ugotovljene med letom 2007

V letu 2007 Komisija ni bila obveščena o nepravilnostih v zvezi z ESPG v skladu z Uredbo Komisije (ES) št. 1681/94[6].

Nepravilnosti, zaključene med letom 2007

Ker je bilo leto 2007 prvo leto delovanja ESPG, ni bilo nepravilnosti iz prejšnjih let, ki bi jih bilo treba zaključiti.

9. Prenehanje finančnih prispevkov

V letu 2007 ni prenehal noben prispevek, odobren od začetka delovanja ESPG. Uredba, ki ureja ESPG, določa, da mora država članica uporabiti prispevek v dvanajstih mesecih od datuma vloge, najpozneje v šestih mesecih pa mora predložiti poročilo o izvajanju finančnega prispevka. Komisija lahko šele po prejemu navedenega poročila začne z ukinjanjem prispevka. Izdatki v zvezi s prvim prispevkom, ki ga je odobril proračunski organ in se nanaša na vlogo Francije št. ESPG/2007/001 z dne 9. marca 2007, so bili upravičeni do 8. marca 2008, torej mora Francija predložiti končno poročilo do 8. septembra 2008.

[1] Poročilo, predloženo v skladu s členom 16 Uredbe (ES) št. 1927/2006 ( UL L 406, 30.12.2006, str. 1, Uredba, kakor je bila popravljena v UL L 48, 22.2.2008, str. 82).

[2] COM(2008) 412 z dne 2. 7. 2008.

[3] Medinstitucionalni sporazum med Evropskim Parlamentom, Svetom in Komisijo o proračunski disciplini in dobrem finančnem poslovodenju (2006/C 139/01). UL C139, 14.6.2006, str. 1; Sporazum, kakor je bil spremenjen z Odločbo Evropskega parlamenta in Sveta z dne 18. decembra 2007 o spremembi Medinstitucionalnega sporazuma z dne 17. maja 2006 o proračunski disciplini in dobrem finančnem poslovodenju v zvezi z večletnim finančnim okvirom (2008/29/ES). UL L6, 10.1.2008, str. 7–8.

[4] Vključno z: opredelitev presežka (člen 1 Uredbe ESPG); razlaga, kaj pomenijo merila, kot so „znatno povečanje“ ali „hiter padec“ (člen 2); opredelitev majhnih trgov dela in izrednih okoliščin (člen 2) ter natančnim pomenom „uporabe“ finančnega prispevka (člen 13.2).

[5] Poročilo „ l’Europe dans la mondialisation “ (Evropa v času globalizacije), predstavljeno francoskim ministrom za gospodarstvo, industrijo in zaposlovanje ter za delo, socialne zadeve, družino in solidarnost, ki je bilo objavljeno 15. aprila 2008, je nakazalo takšno možnost.

[6] Uredba Komisije (ES) št. 1681/94 z dne 11. julija 1994 o nepravilnostih in izterjavi nepravilno plačanih zneskov v okviru financiranja strukturnih politik ter organizaciji ustreznega informacijskega sistema na tem področju, UL L 178, 12.7.1994, str. 43.